Rådets udtalelse

af 28. februar 2000

om Tysklands opdaterede stabilitetsprogram, 1999-2003

(2000/C 98/01)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1466/97 af 7. juli 1997 om styrkelse af overvågningen af budgetstillinger samt overvågning og samordning af økonomiske politikker(1), særlig artikel 5, stk. 3,

under henvisning til Kommissionens henstilling,

efter høring af Det Økonomiske og Finansielle Udvalg -

AFGIVET FØLGENDE UDTALELSE:

Den 28. februar 2000 undersøgte Rådet Tysklands opdaterede stabilitetsprogram, som dækker perioden 1999-2003. Rådet noterer med tilfredshed, at underskudsresultatet for både 1998 og 1999 er klart bedre end forventet i det oprindelige program. Dette resultat har på trods af en lavere økonomisk vækst end forventet muliggjort et stort skridt fremad mod opnåelsen af en budgetsaldo tæt på balance eller i overskud på mellemlang sigt, som det kræves i stabilitets- og vækstpagten. Rådet noterer dog, at de forbedrede resultater i 1998 næsten ene og alene kunne tilskrives den vanskeligt forudsigelige udvikling i de regionale og lokal myndigheders finanser. Denne udvikling understreger derfor, hvor vigtigt det er med et effektivt samarbejde om de offentlige finanser på nationalt plan, idet man derved vil kunne lette planlægningen og overvågningen af budgetkonsolideringsprocessen.

Rådet noterer, at oplysningerne i det opdaterede stabilitetsprogram ikke på alle punkter opfylder adfærdskodeksen for stabilitets- og konvergensprogrammernes indhold og form, som det var tilfældet med det tidligere program. Navnlig mangler programmet detaljerede oplysninger om de enkelte komponenter i de offentlige indtægter og udgifter og om de faktorer, der er bestemmende for gældskvoten. Rådet gentager derfor sin anmodning i udtalelsen om det foregående stabilitetsprogram(2) om, at de tyske myndigheder senest giver disse supplerende oplysninger i det næste opdaterede stabilitetsprogram.

Det makroøkonomiske scenario i det opdaterede program(3) forudsætter, at den tyske økonomi vil opleve en gennemsnitlig årlig vækst på ca. 2,5 % i løbet af programperioden. Rådet finder dette scenario realistisk, forudsat at løntilbageholdenheden og strukturreformerne på vare- og arbejdsmarkederne videreføres.

Det opdaterede program forudser et fald i underskuddet på statsfinanserne til 0,5 % af bruttonationalproduktet (BNP) i 2003, mens bruttogældskvoten ventes at falde til 58,5 % af BNP i samme periode. Rådet anser det for hensigtsmæssigt, at den tilsigtede budgetkonsolidering i programmet søges nået gennem en nedbringelse af udgifterne i forhold til BNP, som kun delvis opvejes af et fald i indtægterne i forhold til BNP. Rådet udtrykker navnlig anerkendelse af, at man søger at få styr på de offentlige udgifter ved at begrænse den samlede nominelle stigning til et niveau, der er lavere end den forventede nominelle BNP-vækst. Rådet anerkender, at de planlagte udgiftsbesparelser vil give et vist råderum for skattelettelser som led i reformerne af indkomst- og selskabsskatterne, hvilket må hilses velkommen, idet de vil medføre en ønskværdig lettelse i det høje samlede skattetryk i Tyskland. Rådet henstiller dog, at reformerne gennemføres med den største forsigtighed, så risikoen for en varig forværring i det strukturelle offentlige underskud reduceres mest muligt.

Rådet finder, at det planlagte mellemfristede underskudsmål på 0,5 % af BNP i 2003 er i overensstemmelse med bestemmelserne i stabilitets- og vækstpagten, ligesom målet for 2002. Desuden vil Tysklands budgetsaldo vedblive at ligge tæt på minimumsreferenceværdien, hvorved man kan lade de automatiske stabilisatorer slå igennem allerede fra 1999 og derefter uden at risikere, at underskuddet overstiger referenceværdien på 3 % af BNP. Rådet henstiller dog, at hvis der opnås en højere vækst end forventet, bør det forøgede statslige provenu udnyttes til at bringe underskuddet ned under underskudsmålet, således at der opnås en vis sikkerhedsmargen og skabes mere råderum for de ønskværdige yderligere skattenedsættelser, der er planlagt over en længere tidshorisont end den, som programmet dækker. Endvidere bør de foreliggende privatiseringsmuligheder udnyttes på alle niveauer af den offentlige sektor, så det sikres, at gældskvoten holdes støt på en nedadgående kurs.

Rådet noterer, at forbundsregeringen på trods af intentionerne i programmet om at omstrukturere budgettet til fordel for offentlige investeringer planlægger at reducere investeringsudgifterne nominelt fra deres nuværende niveau. Rådet gentager sin henstilling til den tyske regering om at tage investeringsplanerne op til fornyet overvejelse uden dog at bringe budgetmålene i programmet i fare.

Rådet ser med tilfredshed på de bebudede reformforanstaltninger, navnlig i pensions- og sundhedssystemerne og den offentlige forvaltning, som er af central betydning for bæredygtige offentlige finanser og vækst i beskæftigelsen. En målrettet ivårksættelse af reformerne, sideløbende med foranstaltninger, der tager sigte på at øge fleksibiliteten på vare- og arbejdsmarkederne, som det anbefales i de overordnede retningslinjer for den økonomiske politik og er inkorporeret i den tyske statusrapport om strukturpolitikken med henblik på Cardiff-processen, vil fremme opfyldelsen af målsætningerne i stabilitetsprogrammet.

(1) EFT L 209 af 2.8.1997, s. 1.

(2) EFT C 124 af 5.5.1999, s. 3.

(3) I den reviderede udgave af 1. februar 2000, dvs. den udgave, der inkluderer tillægget til det opdaterede stabilitetsprogram.